Resumé

Konsekvensanalyse vedrørende momssatser for bøger, aviser og tidsskrifter

A. Behov for handling

Hvorfor? Hvad er problemstillingen?

I Rådets direktiv 2006/112/EF (i det følgende benævnt "momsdirektivet") er elektronisk leverede tjenesteydelser, herunder elektronisk leverede bøger, aviser og tidsskrifter (i det følgende benævnt "e-publikationer"), udtrykkeligt udelukket fra anvendelsesområdet for nedsatte momssatser, mens medlemsstaterne til gengæld kan anvende en nedsat momssats på bøger, aviser og tidsskrifter på alle former for fysiske medier. Dette fører til en situation, hvor medlemsstaterne har mulighed for at anvende nedsatte momssatser eller endda momssatser, der er lavere end 5 % (stærkt nedsatte satser eller nulsatser), på visse trykte publikationer, men skal pålægge e-publikationer den normale momssats. Resultatet er en markant mindre gunstig momsbehandling af e-publikationer i forhold til trykte publikationer. Herudover er det på grund af en række undtagelser fra momsdirektivet kun 10 ud af 28 medlemsstater, der kan anvende stærkt nedsatte satser eller nulsatser på visse trykte publikationer, mens de øvrige medlemsstater ikke har samme mulighed. Den manglende ligebehandling hvad angår formater er fastsat i momsdirektivet og giver ikke medlemsstaterne mulighed for at anvende lavere momssatser på e-publikationer.

Hvilke resultater forventes der af initiativet?

Initiativet tager specifikt sigte på at give medlemsstaterne mulighed for at tilpasse momssatserne for e-publikationer til de momssatser, de øjeblikket anvender på trykte publikationer.

Hvad er merværdien ved handling på EU-plan?

Medlemsstaterne er forpligtet til at overholde momsdirektivet, som forhindrer dem i at belægge elektronisk leverede publikationer med de samme momssatser som dem, der i øjeblikket gælder for trykte publikationer. Dette blev bekræftet af EU-Domstolen i dommene af 5. marts 2015 i sag C-479/13 og C-502/13. Domstolen slog klart fast, at medlemsstaterne efter det gældende momsdirektiv ikke kan anvende nedsatte momssatser på e-bøger, og en simpel fortolkning af momsdirektivet eller bløde lovgivningsinitiativer kan ikke afhjælpe situationen. Problemet kan derfor kun løses gennem et lovgivningsinitiativ på EU-plan, som ændrer momsdirektivet.

B. Løsningsmodeller

Hvilke lovgivningsmæssige og ikkelovgivningsmæssige politiske løsningsmodeller er overvejet? Er der en fortrukken løsningsmodel? Hvorfor?

Der blev overvejet to politiske løsningsmodeller. Som forklaret i forrige afsnit er ikkelovgivningsmæssige politiske løsningsmodeller ineffektive, hvorfor alle løsningsmodeller kræver en ændring af momsdirektivet. Løsningsmodel 1 vil give medlemsstaterne mulighed for at anvende nedsatte satser på e-publikationer samt give 19 ud af 28 medlemsstater mulighed for at tilpasse momssatserne for publikationer. Efter løsningsmodel 2 vil medlemstaterne desuden kunne anvende stærkt nedsatte satser og nulsatser på e-publikationer, og alle 28 medlemsstater vil kunne tilpasse momssatserne for publikationer. Herudover er der den fordel ved den valgte løsningsmodel 2, at den fuldt ud stemmer overens med handlingsplanen for moms, nemlig at fritagelser (stærkt nedsatte satser og nulsatser), som kun findes i nogle få medlemsstater, bør indrømmes i alle medlemsstater som led i en endelig momsordning.

Hvem støtter hvilken løsning?